b'\n_START_ARTICLE_\nBrandenburgo \xc5\xa0v. Tomas\n_START_SECTION_\nIstorija\n_START_PARAGRAPH_\nXVII a. \xc5\xa0ventosios Romos imperijos Brandenburgo markgrafyst\xc4\x97 vald\xc4\x97 kelet\xc4\x85 kolonij\xc5\xb3 Afrikoje, \xc4\xafskaitant  Gros Fridrichsburg\xc4\x85 ir Argin\xc4\x85 (pranc. Arguin), kurios buvo \xc4\xafsitraukusios \xc4\xaf prekyb\xc4\x85 vergais. S\xc4\x97kmingam verslo vystymui Brandenburgui reik\xc4\x97jo tur\xc4\x97ti baz\xc4\x99 Karib\xc5\xb3 j\xc5\xabros regione. D\xc4\x97l \xc5\xa1ios prie\xc5\xbeasties Brandenburgo karinio j\xc5\xabr\xc5\xb3 laivyno generalinis direktorius Bend\xc5\xbeaminas Raul\xc4\x97 1685 m. lapkri\xc4\x8dio 24 d. pasira\xc5\xa1\xc4\x97 arendos sutart\xc4\xaf su Danijos Vakar\xc5\xb3 Indijos kompanija (dan. Vestindisk kompagni). Sutartyje buvo \xc4\xaftraukta ir dalis dan\xc5\xb3 Antil\xc5\xb3 \xc5\xa0v. Tomo salos, priklausiusios Danijai nuo 1666 m. Salos valdymas ir toliau priklaus\xc4\x97 Danijos kar\xc5\xabnai, ta\xc4\x8diau Brandenburgas gavo teis\xc4\x99 naudotis \xc5\xbeeme. 1693 m. Brandenburgo \xc5\xa0v. Tomo salos dalis buvo u\xc5\xbegrobta dan\xc5\xb3 visi\xc5\xa1kai niekam nesiprie\xc5\xa1inant ir nepra\xc5\xa1ant kompensacij\xc5\xb3. Praradus Afrikos kolonijas (jos buvo parduotos olandams: Gros Fridrichsburgas 1718 m. ir Arginas 1721 m.), Brandenburgui nebereik\xc4\x97jo i\xc5\xa1laikyti baz\xc4\x97s \xc5\xa0v. Tome, tod\xc4\x97l markgrafyst\xc4\x97 \xc5\xa1ios kolonijos visi\xc5\xa1kai nebekontroliavo.\n_START_SECTION_\nVerg\xc5\xb3 prekyba\n_START_PARAGRAPH_\nBrandenburgo ir Danijos Vakar\xc5\xb3 Indijos kompanijos sutartis ap\xc4\x97m\xc4\x97 kelet\xc4\x85 prekybos sri\xc4\x8di\xc5\xb3, pirmiausia, verg\xc5\xb3 prekyb\xc4\x85. Buvo i\xc5\xa1kelta s\xc4\x85lyga, kad 30 met\xc5\xb3 laisva prekyba (ypa\xc4\x8d vergais) bus ribojama. Po 30 met\xc5\xb3 laikotarpio vergo kaina netur\xc4\x97jo vir\xc5\xa1yti 60 taleri\xc5\xb3. Nuo kiekvieno i\xc5\xa1ve\xc5\xbeto vergo danams tur\xc4\x97jo atitekti 1\xc2\xa0%, o nuo kiekvieno \xc4\xafve\xc5\xbeto - 2\xc2\xa0% nuo pirkimo kainos. Jeigu Brandenburge b\xc5\xabt\xc5\xb3 verg\xc5\xb3 perteklius, danai sutiko nupirkti 100 verg\xc5\xb3 per metus u\xc5\xbe fiksuot\xc4\x85 80 taleri\xc5\xb3 sum\xc4\x85. Pagaliau Brandenbugas ir danai sutar\xc4\x97 rengti bendras verg\xc5\xb3 prekybos ekspedicijas \xc4\xaf Verg\xc5\xb3 krant\xc4\x85 Vakar\xc5\xb3 Afrikoje. \xc5\xa0v. Tomui esant Brandenburgo sud\xc4\x97tyje, saloje vyko vieni did\xc5\xbeiausi\xc5\xb3 verg\xc5\xb3 prekybos aukcionai.'